NaiveNeuron/SloPal huggingface dataset:
P. Kresák, poslanec: (2002-04-05):
I. Presperín, podpredseda NR SR: Hlasujte o predloženom návrhu Petra Kresáka ako spoločného spravodajcu. (Hlasovanie.) Prítomných 101, za 25, proti 28, zdržalo sa 43, nehlasovalo 5. Návrh nebol schválený. Ďakujem, pán poslanec Kresák. Pokračujeme v hlasovaní v prvom čítaní o návrhu poslancov Národnej rady Slovenskej republiky Jirka Malchárka a Roberta Fica na vydanie ústavného zákona o skrátení volebného obdobia Národnej rady Slovenskej republiky , tlač 1366. Prosím spoločného spravodajcu Miklósa Fehéra, aby sa ujal slova, aby hlasovanie uvádzal. M. Fehér, poslanec: Ďakujem pekne, pán predsedajúci. Budeme hlasovať o návrhu poslancov Národnej rady Slovenskej republiky Jirka Malchárka a Roberta Fica na vydanie ústavného zákona o skrátení volebného obdobia Národnej rady Slovenskej republiky, tlač 1366. Odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že predmetný návrh zákona odporučí prerokovať v druhom čítaní. I. Presperín, podpredseda NR SR: Hlasujte o tomto návrhu poslancov Malchárka a Roberta Fica. Hlasujte. (Hlasovanie.) Prítomných poslancov v rokovacej sále je 101, za je 7, proti 65, zdržalo sa 26, nehlasovali 3. Konštatujem, že návrh nebol prijatý. Ďalej hlasujeme v prvom čítaní o návrhu poslancov Národnej rady Slovenskej republiky Petra Tatára a Tomáša Galbavého na vydanie ústavného zákona, ktorým sa mení a dopĺňa ústavný zákon č. 460/1992 Zb. Ústava Slovenskej republiky v znení ústavného zákona č. 244/1998 Z. z., ústavného zákona č. 9/1999 Z. z. a ústavného zákona č. 90/2001 Z. z . ako tlač 1408. Slovo má Peter Kresák ako spoločný spravodajca.
Fecko, Martin, poslanec NR SR (2014-12-04):
Ďakujem, ctení kolegovia, že ste zareagovali. Tak začnem postupne. Áno, pán Lebocký, dobre, beriem, pokiaľ je to v pláne úloh okej, ale myslím si, že nič nebráni, aby to bolo aj v zákone o ochrane prírody a krajiny, aby sme to mali tam. A keď to bude zdupľované, budem iba rád. K pánu Balážovi, samozrejme, že máme rozpoznateľnú našu krajinu, možno, že som to zabudol uviesť, ale veľmi rýchlo sa ten vzhľad našej krajiny mení. Žiaľ, mení sa veľmi rýchlo a niekedy až tak, že ju po desiatich rokoch nevieme spoznať, ako vlastne sa tá krajina zmenila. Takže to som mal na mysli, že samozrejme, že je rozpoznateľná, ale ten vzhľad sa jej mení. A čo sa týka pána Kolesíka, samozrejme nechcem ísť tristo rokov dozadu, ani štyristo, ale pokiaľ je tam druh alebo záujem, ktorý je európskeho významu, týkajúci sa ochrany prírody a krajiny, tak aj tá diaľnica to musí obísť. Aj tá železnica to musí obísť. Tak to je v normálnych, kultúrnych krajinách. Tak sa nehnevajte, pokiaľ tu mám takéto možnože niektoré aj relikty, ktoré tu máme, tak predsa nemôžem povedať, že keď tam bude stáť nejaká fabrika, má väčší význam ako svetový unikát prírodného dedičstva. Takže to som mal na mysli. V takomto duchu to ja beriem.
Pavelka, Radoslav, poslanec NR SR (2019-09-19):
Ďakujem pekne. Ja len, aby som upresnil, o čo sa vlastne jedná, čo si tu, Martin, naznačil. Vieme, že je tam dodatok k tejto zmluve, ktorý odkazuje na neplatný geologický zákon, pričom dnes nám platí geologický zákon schválený z roku 2007, ktorý nám vraví, že dobývanie rádioaktívnych nerastov a teda uránu je zakázané, pokiaľ obyvatelia každej dotknutej obce, v ktorej by ma geologický prieskum či ťažba rádioaktívnych nerastov prebiehať, v miestnom referende nevyslovia súhlas s takouto ťažbou. Problém je to, že keď v tomto zákone, teda, odkaz na neplatný zákon, ktorý môže spôsobovať problémy do budúcnosti, keďže potencionálny investor by sa mohol práve na tento zákon odvolávať. Nemyslím si, že možnože by bolo úsilím práve týchto firiem to nejak zneužívať, ale možnosť skôr rôznych, keď to mám povedať, nie špekulantov, ale možno niekoho, kto by chcel vyvolať nejaký súdny spor či arbitráž, a takto by mohli vzniknúť v Slovenskej republike úplne zbytočné škody, ktorým by sa dalo predchádzať, keby tam tento zákon bol uvedený na pravú mieru. Ďakujem pekne.
Remišová, Veronika, poslankyňa NR SR (2016-05-17):
Pán poslanec Číž, spomenuli ste prípad pani ombudsmanky, detskej ombudsmanky Tomanovej. Vaše vystúpenie neviem nazvať ináč ako, toto môže povedať len človek bez srdca. Vy ste pravdepodobne neboli v detskom domove, pravdepodobne ste nikdy neboli v dojčenskom ústave, pravdepodobne ste nikdy nevideli, ako vyzerajú tieto detičky, ktoré boli naukladané jedno vedľa druhého, pri ktorých sa striedajú opatrovatelia, ktorí im dávajú v určených intervaloch fľašu, a pravdepodobne ste si vôbec neni vedomý toho, aké škody na týchto deťoch doživotne môžu byť napáchané. Mýlite sa ohľadom toho, čo bolo zistené. Skutkový stav ohľadom starostlivosti o deti mladšie ako šesť rokov popísala vychovávateľka, ktorá uviedla, že je v detskom domove zamestnaná ako profesionálny rodič, pričom svoju prácu vykonáva osem hodín denne v priestoroch detského domova a po ukončení pracovnej zmeny opúšťa pracovisko bez dieťaťa. Toto je v priamom rozpore s tým, ako má vyzerať práca profesionálneho rodiča. Profesionálny, keď je dieťa v profesionálnej rodine, znamená to, že tam je 24 hodín, že je v bezpečnom prostredí rodiny a ten profesionálny rodič sa oňho stará tak, ako, akoby to bola normálna rodina, 24 hodín denne. Opúšťať pracovisko po ôsmich, po pracovnej šichte, kde sa potom o to dieťa stará niekto iný, to neni profesionálny rodič. Za prvé. Za druhé. To, čo dieťaťu nedáte v prvých mesiacoch života, to dieťa tým bude trpeť celý svoj ďalší život. Je dokázané, to vám povedia všetci psychológovia a odborníci, že tieto deti majú problém vytvárať si väzby v neskoršom veku, majú problém s dosahovaním výsledkov v škole, nedokážu si nájsť stáleho partnera, a to len preto, že týmto deťom bola v mladom veku odoprená, nadviazanie a pevná citová väzba na jedného človeka.
Šipoš, Michal, poslanec NR SR (2023-03-31):
Ďakujem pekne, pán predsedajúci. Ja by som chcel požiadať päť minút na poradu klubov k hlasovaniu o znížení platov poslancov. Ďakujem pekne.
Danko, Andrej, predseda NR SR (2016-12-07):
Pán poslanec Marián Kéry.
Kollár, Boris, predseda NR SR (2021-06-30):
Ďakujem pekne, pán kolega. (Povedané so smiechom.) Chcel by som dodať aj ja, že keby som mal tie jamky, tak mám viacej voličov, to si píšte. Takže tá závisť je tam úprimná aj z našej strany. (Reakcie z pléna.) Takže vyhlasujem rozpravu o tomto bode za skončenú. Chce k rozprave zaujať stanovisko navrhovateľ? Nech sa páči, máte slovo.
Laššáková, Jana, podpredsedníčka NR SR (2015-05-26):
Pán poslanec, poprosím vás, reagujte na predrečníka, dobre?
Kuriak, Milan, poslanec NR SR (2023-06-14):
Ďakujem. Ja si ešte dopisujem, ale dobre. Pán kolega Ferenčák, vy máte v krvi kritizovať všetko a všetkých, len nie seba samých. Je typické, že vy zo SMER-u, ja vás stále pokladám za poslanca SMER-u, ten váš dobrý ťah akože rozdelenia sa na dve strany vám celkom dobre vyšiel, ale realita po voľbách nebude taká, ako vám ukazujú prieskumy. To si buďte istý, že, že toto sa nenaplní. Vy, myslím, že v SMER-e ste iba prvé volebné obdobie, ale išli ste do partie ľudí, ktorí tu 12 rokov vieme, čo robili, rozkrádali, šafárili, premárnili šancu a práve v strane SMER platí, že po ovocí ich poznáte. A vy, pán kolega Blcháč, vy ste dlhšie v strane SMER, vy sa usmievate, ale vy ste, vy ste, vy ste toto trpké (reakcia z pléna), vy ste toto trpké ovocie dlhšiu dobu prinášali ako váš kolega Ferenčák a viete, vy dokážete kritizovať. Vláda Igora Matoviča zlá, vláda premiéra Eda Hegera zlá, vláda pána premiéra Ódora zlá. Kritika, kritika, kritika, pozrite sa do vlastných radov, čo ste tu urobili, čo ste tu napáchali za dobrých ekonomických čias. Vy, neviem presne citovať zo Svätého písma, ale zacitujem to. Vy vyvi... vy vidíte smietku v oku svojho brata, ale brvno vo svojom oku nevidíte. Vy vidíte smietku v oku svojho brata a brvno vo svojom oku nevidíte. Áno, nevidíte, lebo... (Prerušenie vystúpenia časomerom.)
Grendel, Gábor, podpredseda NR SR (2020-12-09):
Prezentujme sa a hlasujme. (Hlasovanie.) Prítomných 127 poslancov, za 112, proti nikto, zdržalo sa 13 poslancov, nehlasovali 2. Konštatujem, že Národná rada po opätovnom prerokovaní schválila novelu zákona č. 131/2002 o vysokých školách, vrátenú prezidentkou Slovenskej republiky . Skôr, ako preruším rokovanie, ešte prosím predsedov výborov, aby oznámili termín konania a miesto konania svojich výborov. Pán poslanec Valášek.
Hrnko, Anton, poslanec NR SR (2016-12-08):
Ďakujem, pán predsedajúci. Pán poslanec Zelník už hodne, respektíve veľa z toho, čo som chcel ja povedať, povedal. Pani poslankyňa, ja si úprimne vážim váš zápal pre ľudské práva aj, samozrejme, vašu prácu, ktorú robíte na tomto poli, ale musím pokračovať v tom, čo povedal pán poslanec Zelník. Absolútne nemôžem akceptovať vašu generalizáciu. Vy hovoríte, že Slovensko je krajina, kde sa všeobecne nedodržiavajú ľudské práva, kde ľudské práva sú niekde na chvoste, kde sa o to nikto nezaujíma, kde vláda nemá o to záujem, poslanci o to nemajú záujem a hovoríte o jednom konkrétnom prípade a vy z toho generalizujete, robíte všetko možné. Ale váš zápal, vaše zanietenie, vaša práca by bola hodnovernejšia, keby ste robili aj to, čo hovorí pán poslanec Zelník, postarali sa aj o tých, ktorí sú obeťami trestných činov. Viete, koľko policajtov prišlo o život v službe preto, že mali príliš ľudský prístup k tým zadržaným kriminálnikom? Viete o tých prípadoch? Takže treba to vidieť skutočne v dvoch rovinách a bez toho, že by sme sa starali o tie znásilnené ženy, rodiny zavraždených ľudí, o rodiny pozostalých policajtov, ktorí prišli o pomerne slušne zarábajúceho živiteľa, bez toho toto je všetko plácanie po vode, bez, je tu vlna, sa tu niečo zvlní, ale nič sa nevyrieši. Ďakujem.
M. Rehák, poslanec: (2005-07-01):
Gestorský výbor na základe rokovaní výborov, ktorým bol pridelený návrh na prerokovanie, odporúča Národnej rade Slovenskej republiky návrh ročnej účtovnej uzávierky Fondu národného majetku Slovenskej republiky za rok 2004 schváliť a prijať návrh uznesenia, ktorý je v prílohe spoločnej správy, gestorskému výboru. Táto spoločná správa bola schválená uznesením č. 603 z 20. júna 2005. Súčasne som bol poverený predložiť k návrhu spoločnú správu Národnej rady Slovenskej republiky. To je z mojej strany všetko. Otvorte rozpravu k predmetnej správe.
Bugár, Béla, podpredseda NR SR (2017-10-10):
Vážené panie poslankyne, vážení páni poslanci, prosím, aby ste sa ukľudnili. Pán poslanec. Takže otváram rokovanie 21. schôdze Národnej rady Slovenskej republiky. Chcem vás požiadať, aby sme na začiatku najprv sa prezentovali, aby sme zistili, či je nás dostatočný počet. Nech sa páči. (Prezentácia.) Prítomných 119 poslancov. Konštatujem, že Národná rada je schopná sa uznášať. Na 21. schôdzi Národnej rady budú overovateľmi poslanci Róbert Puci a Anna Verešová. A náhradníkmi budú poslanci Peter Kresák a Natália Grausová. Na dnešnom rokovaní o ospravedlnenie svojej neúčasti požiadali poslanci Natália Blahová, Marek Krajčí, Igor Matovič, Jana Nehézová. Na zahraničnej pracovnej ceste je pán poslanec Goga, Paška a pani poslankyňa Remišová. Tak asi som dnes zle videl, ale v poriadku. (Reakcie z pléna.) Aha, dobre, takže je na zahraničnej pracovnej ceste. V poriadku. Návrh programu vám bol rozdaný. Uvádza sa v ňom napríklad aj Správa o hodnotení plnenia pravidiel rozpočtovej zodpovednosti, ktorú uvedie predseda Rady pre rozpočtovú zodpovednosť. Na to, aby mohol uvedený materiál uviesť a, samozrejme, aj vystúpiť v rozprave, je potrebný súhlas Národnej rady. Navrhujem, tak ako vždy, aby sme tento súhlas s jeho vystúpením vyslovili schválením programu ako celku. Chcem sa opýtať, predpokladám, že všetci poslanci, ktorí sú prihlásení, chcú navrhnúť zmenu alebo doplnenie návrhu programu. Takže najprv pán poslanec Poliačik.
Danko, Andrej, podpredseda NR SR (2024-09-17):
V rámci rozpravy o slovo požiadal pán minister. V záverečnej? (Reakcia z pléna.) Dobre, takže vyhlasujem rozpravu za skončenú. K rozprave sa chce vyjadriť navrhovateľ. Nech sa páči.
P. Hrušovský, podpredseda NR SR: (2001-11-07):
A. Juriš, poslanec: Nemám také splnomocnenie výboru.
Paška, Pavol, predseda NR SR (2014-06-27):
(Hlasovanie.) 129 prítomných, 127 za, 1 sa zdržal, 1 nehlasoval. Návrhy sme schválili. Pán poslanec Mojš uvedie teraz hlasovanie v prvom čítaní o návrhu skupiny poslancov na vydanie zákona č. 582 o miestnych daniach a miestnom poplatku za komunálne odpady, je to tlač 1056. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov , tlač 1056.)
Blaha, Ľuboš, poslanec NR SR (2015-06-23):
Ďakujem pekne. Takisto som milo prekvapený za to, že pán poslanec Bugár zdôraznil alebo spomenul práve negatívnu úlohu nadnárodných korporácií a západných koncernov, s čím maximálne súhlasím. Veľa som o tom písal. A treba o tom aj veľa čítať, si myslím, lebo málo sa o tom na Slovensku hovorí, čo tam tie nadnárodné korporácie robia, povedzme v Kongu, kde sa ťaží koltán, to je to, čo máme všetci v mobiloch alebo naše deti v počítačových hrách. Tam je vyslovene otročenie, to už nie je naozaj nejaké vykorisťovanie, ako spomínal pán poslanec Mikloško, to je doslova otročenie. Tí ľudia spávajú postojačky v období dažďov, tí ľudia sú znásilňovaní, zabíjaní, nikto sa na to nepozerá, pretože v Kongu v tých územiach, kde sa ťažia tieto veci, sú vyslovene zóny bez štátu, bez práva. A, viete, na jednej strane potom máme veľké reči a ideály zo strany západných mocností a na druhej strane práve ich koncerny toto robia, častokrát podporované práve politikmi z týchto krajín. Čiže je tu istá schizofrénia, isté pokrytectvo. My si musíme jasne povedať, že za úlohy alebo za problémy Afriky do veľkej miery môžu západné veľmoci. A teraz to je otázka, či už z tohto neokoloniálneho prístupu, ako hovoril pán poslanec Mikloško, ale aj otázka obchodu so zbraňami, 70-80 % obchodu so zbraňami aj do Afriky ide z krajín G8. No tak to zastavme! Lebo inak tam tie vojny budú ďalej sa vyskytovať. To isté, dlhy afrických krajín, no odpusťte tie dlhy! Lebo inak sa tá Afrika nedokáže nikdy pozdvihnúť. Tam je tá zodpovednosť Západu naozaj kruciálna a platí to aj z hľadiska ekonomického rozdelenia bohatstva vo svete. Druhá vec, kde by som súhlasil s pánom Bugár, kde naozaj som rád, že sa dneska môžme baviť konštruktívne a konsenzuálne, je to odsúdenie xenofóbie, rasizmu, fašizmu. Kvóty sú naozaj veľmi, veľmi zlé riešenie. Ale čo je dôležité, fašizmus je zlo, takže musíme ho vedieť odsúdiť. Ďakujem pekne. (Potlesk.)
Grendel, Gábor, podpredseda NR SR (2021-12-02):
Panie poslankyne, páni poslanci, budeme pokračovať v prerušenej schôdzi návrhom vlády na skrátené legislatívne konanie o vládnom návrhu zákona, ktorým sa dopĺňa zákon č. 67/2020 o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov, tlač 807. Pokračuje úvodným slovom k tomuto návrhu pán minister financií, nech sa páči. (Pokračovanie rokovania o návrhu vlády na skrátené legislatívne konanie o vládnom návrhu zákona ktorým sa dopĺňa zákon č. 67/2020 Z. z. o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov , tlač 807.)
Šefčík, Marek, poslanec NR SR (2022-11-15):
Fico chválil Maďarov v svojom príhovore. Tu mám takú poznámku. Odkiaľ teda tí migranti prichádzajú k nám, keď Maďari to tak zvládajú na srbsko-maďarskej hranici? Chválil Orbána, jak to zvláda. Tak ako to zvláda, keď sú tu? Keď som sa rozprával s policajným viceprezidentom, tak hovoril mi, že tam je, boli tam na srbsko-maďarskej hranici a tam je dvojitý štvormetrový plot s elektrinou. Aj tak sú odhodlaní títo ľudia to prekonať a prekonajú to. Hliníkové rebríky niekoľkonásobne sa vrátia, keď ich vrátia, oni sa vrátia a tak ďalej a tak ďalej. Prekonajú to. Prekonajú celé Maďarsko. Tri-štyri mesiace sú na cestách, nebuďme naivní, že neprekonajú nejakú zelenú hranicu. Je príznačné pre vás, pre opozíciu, že zneužívate krízy. Už pomaly tri roky zneužívate každú jednu krízu na šírenie nenávisti, zla, strachu. Či už to bol covid, alebo keď vypukla vojna na Ukrajine, alebo migrácia. Myslím, že jedenkrát ste tak aj voľby, smeráci, vyhrali, tam bola aj so SNS: „Migrácia, migrácia, migrácia.“ Nikdy tu neprišli tí migranti. (Reakcie z pléna a zaznievanie gongu.) Energetická kríza – to isté. Teraz je kríza migračná, bol som sa pozrieť, rozprával som sa s výpravcom na železničnej stanici v Holíči. Pán Šefčík, tu ich vidíte desiatich, ale oni tu, keď prídete zajtra, jeden z nich mi hovoril, že, že odišiel z tej Sýrie, že mu vyvraždili rodinu. On už nemá prečo tam ostať v tej krajine. Chce ísť do Nemecka, pretože jeho príbuzní emigrovali v roku 2015. Dokonca sa stávajú prípady, že prídu ich príbuzní z Nemecka autom a čakajú ich na tej hranici a prevezú ich do toho Nemecka. To je pre nich tá krajina, do ktorej chcú ísť, v ktorej sú ich príbuzní, v roku 2015 tam odišli. Situácia v Kútoch, v Holíči, obyčajná ľudskosť, obyčajná ľudskosť, nič iné sa nevyžadovalo od tých dobrovoľníkov a áno, pán Svrček, kolega Miloš, tí dobrovoľníci takýmto spôsobom zareagovali. Ja nehovorím, že majú migračnú krízu riešiť, to som nikdy nepovedal, ale takýmto spôsobom ľudsky zareagovali. Priniesli im polievku, aby neboli hladní, priniesli im oblečenie, aby im nebolo chladno. A ja ich za to obdivujem a ďakujem im za to. Opozícia nechutne každú jednu krízu zneužije a idú odvolávať Mikulca. Vojna na... v Ukrajine, problém na ukrajinských hraniciach, zas Mikulec. Pán Fico, nič iné, len o vlastný zadok vám ide! Vy tu budete hovoriť, vy tu budete hovoriť, že, že po chodbách hovoríme, že s tým Mikulcom sme nespokojní a tak. To čo sú za argumenty! Po chodbách sa hovorí, že Šutaj Eštok z úradu vlády, keď bol Pellegrini s vami tam pri moci, že nosil roličky... ruličky bankoviek z úradu vlády. Aj to sa po chodbách hovorí. A viete, čo sa o vás po chodbách hovorí? (Reakcie z pléna a zaznievanie gongu.) Viete, čo sa o vás po chodbách hovorí, pán Fico? Že ste mali dávno byť v Leopoldove, že prečo tam ešte nie ste? A to hovoria aj smeráci, vaši. (Reakcie z pléna.) Si predstavte. (Neutíchajúci ruch v sále a opakované zaznievanie gongu.) Ja len teraz prirovnávam argumenty k Ficovým argumentom, čo hovorí, čo sa po chodbách hovorí. Aha, aha, aha. To sú presne vaše argumenty... (Prerušenie vystúpenia predsedajúcim.)
Paška, Pavol, predseda NR SR (2014-02-05):
Pekné predpoludnie. Vážené pani poslankyne, vážení páni poslanci, budeme teraz hlasovať o prerokovaných bodoch programu. Poprosím pána poslanca Švejnu, aby v prvom čítaní uviedol hlasovanie o návrhu pánov poslancov Jána Hudackého, Jána Figeľa a Pavla Zajaca na vydanie zákona č. 595 o dani z príjmov, je to tlač 787. (Hlasovanie o návrhu poslancov Národnej rady Slovenskej republiky Jána Hudackého, Jána Figeľa a Pavla Zajaca na vydanie zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov , tlač 787.)
P. Paška, predseda NR SR: (2007-10-29):
Teraz poprosím pani poslankyňu Janku Vaľovú, aby ako spoločný spravodajca podala informáciu o prerokovaní návrhu vo výboroch.
Mesterová, Zuzana, poslankyňa NR SR (2024-01-11):
Ďakujem pekne za slovo, pán predsedajúci. Pani Marcinková v úvode spomenula pána Barteka, keďže som sa vzdala svojho času v prospech v neho, tak len krátko sa vyjadrím, že aj ja som trošku sklamaná, ale len tak na 50 %, lebo proces sme už zvládli, vieme, že funguje, prihlásenie funguje, už len obsah potrebujeme zvládnuť, takže ja mám stále nádej, že možno do konca tejto rozpravy o nejaké dva týždne možno to pôjde, uvidíme. A pani Marcinková sa dotkla aj témy toho, že kto je autorom tejto novely a komu je, kto je, komu je smerovaná. Tak my už sme tu mali dnes názvoslovie, ako by sa správne mal volať tento balíček. A ja tak som rozmýšľala, že aby sme nemali vo výklade nejaké pochybnosti alebo nezrovnalosti, tak podľa mňa by sa mal volať že mafiánsky a promafiánsky balíček, aby to bolo jasné, aj autor, aj cieľová skupina a nemuseli sme tu vykladať nejak siahodlho. A tým pádom už sa môžeme naozaj venovať len tým vážnym veciam, ktoré tento balíček prinesie a to je to, že naozaj nám tu ruinujú právny štát. A my sa tu často už aj opakujeme a často padajú tie isté argumenty. No padajú, lebo odpovede neprichádzajú a už ako aj pokročilá hodina je, tak už niektoré veci si treba zopakovať, ako keď ráno idete do školy a ste sa už naučili, tak večer si to len zopakujete, tak si len zopakujme, že neboli dodržané pravidlá a zákonný postup pre skrátené legislatívne konanie a stále sme sa nedozvedeli od vládnej koalície prečo. A ako tak pozerám na pravú stranu, tak dnes sa to ani nedozvieme, lebo už asi nemá kto položiť faktickú otázku alebo nejaký príspevok. Ale ja tak dúfam, že keď už aj tí poslední mohykáni, ktorí tu pred chvíľkou boli, odišli, že aspoň, že aspoň išli na protesty. Ďakujem.
Glváč, Martin, podpredseda NR SR (2018-05-25):
Ďakujem. S faktickou poznámkou pán poslanec Jurzyca, nech sa páči. Končím možnosť prihlásiť sa.
A. Belousovová, podpredsedníčka NR SR: (2008-11-05):
Poprosím, aby ste venovali pozornosť rokovaniu a kto chce viesť rozhovory, mimo rokovacej sály. O ospravedlnenie svojej neúčasti na dnešnom rokovacom dni písomne požiadali títo poslanci: podpredseda Národnej rady Slovenskej republiky Viliam Veteška, poslanci Peter Dubravay, Jozef Ďuračka, Dušan Galis, Eduard Kukan, Vladimír Mečiar, Ľuboš Micheľ, Milan Rehák a Boris Zala. V rokovaní budeme pokračovať v prerušenej rozprave v druhom čítaní o vládnom návrhu zákona, ktorým sa mení a dopĺňa zákon č. 757/2004 Z. z. o súdoch a o zmene a doplnení niektorých zákonov a o zmene a doplnení niektorých zákonov (tlač 719). Pána podpredsedu vlády a ministra spravodlivosti Slovenskej republiky máme už na mieste navrhovateľov, takisto aj pani poslankyňu Laššákovú ako spravodajkyňu. Včera nedokončila svoje vystúpenie v rozprave písomne prihlásená pani poslankyňa Lucia Žitňanská. Nech sa páči, pani poslankyňa, máte slovo.
P. Hrušovský, predseda NR SR: (2005-05-18):
(Hlasovanie.) 139 prítomných, 90 za návrh, 10 proti, 37 sa zdržalo, 2 nehlasovali. Návrh sme schválili. Ďakujem, pán poslanec. Poprosím pani poslankyňu Sárközy, aby z poverenia výboru pre sociálne veci a bývanie predložila návrhy hlasovaní k návrhu poslancov Národnej rady na vydanie zákona, ktorým sa mení a dopĺňa zákon o starobnom dôchodkovom sporení (tlač 1125), poradové číslo 33. Nech sa páči, pani poslankyňa. (Hlasovanie o návrhu skupiny poslancov Národnej rady Slovenskej republiky na vydanie zákona, ktorým sa mení zákon č. 43/2004 Z. z. o starobnom dôchodkovom sporení v znení neskorších predpisov , tlač 1125.)
M. Hort, podpredseda NR SR: (2008-03-27):
Ale keď sa bavíme o dotáciách a o tom, čo som, myslím si, povedal veľmi zrozumiteľne, prečo musí takýto zákon byť na stole, tak sa vás spýtam: Vy ste tiež jeden z tých, ktorý poberá priame platby? Ak je dnes pomer v Európe a vo vzťahu k Slovensku 100 : 80, prečo dnes naši farmári a tí ľudia, ktorí robia u vás, na vami najatej pôde, nemajú 80 % platu ľudí v Európskej únii? Prečo je to dnes nejakých 37 alebo 38 %? Vysvetlite ľuďom, prečo im nedáte zarobiť, keď beriete 80 % z toho, čo dostáva priemerný poľnohospodár v Európe? No hovorili ste, že som spomínal hlavnú príčinu, to vyňatie, neplatenie za vyňatie pôdy. Ja som to nepovedal, pán kolega. Zase mi dávate do úst niečo, čo som nepovedal. Ja som povedal, že to je súhrn všetkých iných okolností a všetkých iných prístupov, ktoré Dzurindova vláda zaviedla, na základe čoho sa Slovensko stalo krajinou, kde investori radi chodili. No a nespomenuli ste ani reakciu na mňa vo vzťahu k pšenici. Aj to by bolo možno ľuďom niekedy treba vysvetliť, prečo je to u nás tak a prečo niektorí aj na tom, že sú vysoké ceny potravín a v Európe nie je dostatok pšenice, u nás zarobili. Ďakujem.
Jurinová, Erika, podpredsedníčka NR SR (2014-11-08):
Pán poslanec, na vaše vystúpenie chce reagovať osem poslancov. Uzatváram možnosť prihlásiť sa s faktickou poznámkou. Nech sa páči, pán poslanec Viskupič.
Lipšic, Daniel, poslanec NR SR (2014-11-08):
Pán predseda, keby ste sa možno opýtali na všeobecný súhlas, lebo toto nie je téma opozičných poslancov. Premiér Fico tu niekoho obvinil a potom zbabelo ušiel. To nie je ani nejaký prejav nejakej veľkej odvahy, ani, ani ničoho v zásade. Potom zbalil nohy na plecia. Neviem teda, kde on, v akom rade stál, keď sa rozdávala odvaha, ale v tom rade kritickom asi naozaj nie. A chápem to, to znamená, nie je to téma, ktorú otvárajú opoziční poslanci, preto si myslím, že bol adekvátny aj návrh pána poslanca Abrhana. Vy zodpovedáte za celý parlament. Ak vám nevadí, že šéf výkonnej moci takýmto spôsobom bez akýchkoľvek dôkazov, len tak proste porozprával toto, tak znevažujete podľa mojej mienky celý parlament. A potom naozaj parlament vyzerá len taká, taká predĺžená filiálka vlády a vládnej strany, čo je teda dosť smutn... (Prerušenie vystúpenia časomerom.)
Grendel, Gábor, podpredseda NR SR (2021-06-22):
S faktickou poznámkou, pán poslanec Kremský.
Pellegrini Peter, predseda NR SR (2014-11-25):
Prosím, prezentujme sa a hlasujme. (Hlasovanie.) 116 prítomných, za hlasovalo 84, proti 3, zdržali sa 28, nehlasoval 1. Konštatujem, že Národná rada na návrh vlády vyslovila súhlas s prerokovaním tohto vládneho návrhu zákona v skrátenom legislatívnom konaní. Teraz budeme hlasovať o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 580/2004 Z. z. o zdravotnom poistení, tlač 1318. Pán spravodajca, uveďte, prosím, hlasovanie. (Hlasovanie o návrhu vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov a ktorým sa dopĺňa zákon č. 595/2003 Z. z. o dani z príjmov v znení neskorších predpisov , tlač 1318.)
Daniš, Zoltán, poslanec NR SR (2014-12-12):
Ďakujem za slovo, pán podpredseda. Vážený pán podpredseda Figeľ, dovoľte mi len jednu poznámku k vášmu vystúpeniu a súčasne aj otázku. Ako to dnes vnímate, ako sa cítite, keď dnes počúvate o všetkých tých živnostníkoch, malých stavebných firmách, zväčša subdodávateľov veľkých zhotoviteľov, ktorým vaša stratégia lacných diaľnic a rýchlostných komunikácií doslova v niektorých prípadoch priniesla skutočne veľké životné problémy? Myslím si, a znova to tu potvrdzujem, že cena týchto dopravných stavieb, toľko ospevovaných lacných diaľnic, bola v tomto prípade skutočne nereálna. Okrem toho táto cena núti zhotoviteľov dopravných stavieb, aby používali lacnejšie, ale o to rizikovejšie postupy aj v otázkach bezpečnosti a ochrany zdravia a v samotných technologických postupoch, ktoré potom môžu vyústiť v neblahé či už havárie, alebo aj nejaké poruchy stavebných konštrukcií. Ďakujem.
Grendel, Gábor, podpredseda NR SR (2021-11-09):
To nemusíte riešiť, pán poslanec, máte neobmedzený čas ako spravodajca.
Zmajkovičová, Renáta, podpredsedníčka NR SR (2012-10-17):
Pán poslanec Martvoň.
P. Hrušovský, predseda NR SR: (2005-09-27):
J. Drgonec, poslanec: Ďakujem. Dámy a páni, Národná rada Slovenskej republiky uznesením zo 6. júla 2005... (Ruch v sále.)
Jurinová, Erika, podpredsedníčka NR SR (2014-11-08):
Ďakujem pekne za slovo. No, pán minister, mám pocit, že ste mali úlohu jasnú vy, ako aj ostatní ministri, ktorí obhajujú pána premiéra. Čísla ste nám predstavili naozaj ako ukážkové. Rada by som ešte vedela, ak by nebolo obdobie dvojročného vládnutia vlády Ivety Radičovej, či by ste takýto trend v týchto krásnych číslach mali, pretože vaša predchádzajúca vláda bola naozaj nastavená presne opačným spôsobom, mala som skôr pocit, priviesť Slovensko do záhuby. Takže ten trend, v ktorom teraz pokračujete pri šetrení, je vlastne len vďaka predchádzajúcej vláde Ivety Radičovej. Na jednej strane opatrenia, ktoré robíte, chápem, že sú dôležité, a je dobré, že pokračujete v tomto trende, na druhej strane spôsob, akým to robíte, to musíte uznať, nemôžeme prijať, hlavne z toho dôvodu, že o tom, čo vy vravíte, že nepostihujú najchudobnejšie vrstvy obyvateľstva, som presvedčená, že ich postihujú, naozaj postihujú aj tých, ktorí sa snažia samoživiť, bohužiaľ. A čo je veľmi dôležité. Máme sa tu baviť o korupcii. Hovoríme, že je to veľký systémový problém, že je tu chobotnica, ktorá nejakým spôsobom tým, že odstrihnete dva článočky tejto veľkej chobotnice, tak s tým neprestane ani to neskončí. Toto je veľmi dôležité. Piešťany sú tu jeden prípad, pričom máme okrem toho Trenčín a Martin, čo vyzerá veľmi podobne. Predpokladám, že je to presne tá istá situácia, ako aj pri Piešťanoch. Minulý týždeň sme odvolávali pána ministra Richtera kvôli kauze EU Star. To je takisto jedna pekná korupčná chobotnica. A verím že takýchto chobotníc je tu naozaj veľa. A je mi ľúto, že s týmto vy nechcete nič robiť.
Pellegrini, Peter, predseda NR SR (2015-05-28):
Pán poslanec Jarjabek.
M. Číž, podpredseda NR SR: (2006-09-07):
Konštatujem, že Národná rada nenavrhla prezidentovi Slovenskej republiky pána Milana Čiča za kandidáta na vymenovanie za sudcu Ústavného súdu Slovenskej republiky. Pani poslankyne, páni poslanci, v rokovaní pokračujeme návrhom na voľbu členov Rady Slovenskej televízie (tlač 38). Návrh ste dostali ako tlač číslo 38. Prosím predsedu výboru pre kultúru a médiá poslanca Pavla Minárika, aby návrh uviedol. Poprosím o krátke strpenie. Áno, návrh na voľbu členov Rady Slovenskej televízie, tlač 38.
D. Lipšic, podpredseda vlády SR, minister spravodlivosti SR: (2003-10-21):
K pánovi poslancovi Husárovi. Mrzí ma, pán poslanec, že niekedy nepoužívate konzistentné argumenty. A poviem na konkrétnom príklade. Spomínali ste, že väčšina krajín Európskej únie nepozná Špeciálne súdy, a mali ste pravdu. Niektoré krajiny poznajú Špeciálne súdy, ktoré mali zvlášť veľké problémy s odhaľovaním a stíhaním korupcie a organizovaného zločinu. Ale vy ste vystúpili pred pol hodinou k rozpočtovým pravidlám a tam ste nespomenuli, že prevažná väčšina krajín Európskej únie, takmer všetky, majú rozpočtové kapitoly prokuratúry a Najvyššieho súdu v rozpočtovej kapitole ministerstva spravodlivosti. Ak neargumentujem ani jednou polohou, ale ak používame argument s komparáciou s Európskou úniou, tak si myslím, že je dôležité požívať ho konzistentne. Nielen v okamihu, keď sa nám hodí, lebo to potom nevyznieva úplne principiálne. Spomenuli ste, pán poslanec Husár, aj skutočnosť, že sa mnohé veci urobili. Spomenuli ste, že sa do Trestného poriadku ustanovila možnosť pri odhaľovaní korupcie použiť inštitút agenta provokatéra. Ale bola to práve opozícia pred štyrmi rokmi v tejto snemovni, ktorá bola proti jeho vytvoreniu, práve s poukazom na to, či nebude možné takýto inštitút zneužiť. Aj prax ukázala, že tento inštitút sa ukazuje byť ako vhodný inštitút, vhodný nástroj na odhaľovanie korupcie, pretože odhaľovanie korupcie štandardnými mechanizmami nie je celkom efektívne. Korupcia sa nedeje na verejnom priestranstve, kde sú prítomní ďalší svedkovia. Spomenuli ste, že úprava u prokuratúry je nadbytočná, pretože generálny prokurátor zriadil úrad špeciálneho prokurátora, ale začali ste Aristotelom a spomenuli ste jeho citát, že by mali vládnuť zákony, nie ľudia. A to mi nejde dokopy! Nech to radšej povie zákon, ako aby to povedal konkrétny človek. Veď to je v priamom rozpore s týmto Aristotelovým výrokom. Na záver musím povedať, že považujem tento zákon za kľúčový v boji proti mafii a proti korupcii. Zdá sa, že stav v týchto ťažkých oblastiach trestného práva nie je dobrý. Potrebujeme zefektívniť boj proti korupcii a proti organizovanému zločinu a potrebujeme aj chrániť prokurátorov a sudcov, ktorí v týchto závažných kauzách pôsobia, a nevieme ich chrániť v situácii, keď tie kauzy sú roztrúsené po celom Slovensku. Preto ich musíme koncentrovať na inštitúcie Špeciálnej prokuratúry a Špeciálneho súdu, aby boli prokurátori a sudcovia pri svojom konaní slobodní, aby štát ich vedel chrániť. Aj o tomto je návrh zákona. A preto ho považujem za veľmi dôležitý, za veľmi dôležitý, prvý krok k tomu, aby bol boj proti mafii efektívnejší. Ja si nerobím ilúzie, že zákony všetko vyriešia, ale sú niekedy nevyhnutým prvým krokom pre to, aby sme išli ďalej. Áno, súhlasím, dôležitejšia fáza bude ich aplikácia, ale ja verím, že tie zákony sú nastavené tak, aby zabezpečili kvalitný výber ľudí, kvalitný výber prokurátorov aj sudcov, aj dobrú aplikáciu, a preto si vás dovoľujem požiadať o podporu návrhu zákona v druhom a treťom čítaní. Ďakujem.
Zmajkovičová, Renáta, podpredsedníčka NR SR (2014-10-14):
S faktickými poznámkami jeden poslanec, uzatváram možnosť prihlásiť sa. Pán poslanec Muránsky.
Bugár, Béla, doterajší podpredseda NR SR (2012-04-04):
Ján Richter.
Figeľ, Ján, podpredseda NR SR (2013-05-30):
Ďakujem pekne, pán vicepremiér. Teraz vás požiadam, aby ste v limite 15 minút odpovedali na otázky, ktoré boli adresované predsedovi vlády, podľa vyžrebovaného poradia. Prvá z nich je od poslanca Róberta Puciho: „Vážený pán premiér, pri vašom poslednom stretnutí s predsedom Európskej komisie pánom Barrosom bola otvorená aj otázka možného predĺženia obdobia na dočerpanie eurofondov o jeden rok. Ako hodnotíte tento rozhovor?“ Nech sa páči.
Ďuriš Nicholsonová, Lucia, podpredsedníčka NR SR (2019-03-27):
Vyhlasujem všeobecnú rozpravu k tomuto bodu za skončenú. Chcem sa opýtať pána ministra, či chce niečo dodať. Nech sa páči.
Hort, Milan, podpredseda NR SR (2011-03-29):
Prosím vás, vrátim vám čas. Páni kolegovia, veď skúste počúvať tých, ktorí reagujú normálnym spôsobom, slušne, ani prostitútka nepovedal. Tak nechajte ho dohovoriť. Však nie sme v nejakej krčme. Sme v parlamente. Nech sa páči. Vráťte mu 15 sekúnd. Ďakujem. (Smiech v sále a potlesk.)
Hlinka, Jozef, poslanec NR SR (2022-11-08):
Ďakujem za slovo. Prosím, pán predseda, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Dostál, Ondrej, poslanec NR SR (2021-10-05):
Pán poslanec Čepček, citovali ste tu z listu alebo e-mailu, alebo teda neviem, čo to bolo, pracovníčky jedného obchodného domu, ktorá chce, aby bol zákaz práce v nedeľu. No tak ja mám zasa kamaráta, ktorý je tiež zamestnancom jedného obchodného domu alebo supermarketu, ktorý nechce, aby bol zákaz práce v nedeľu, a vždy, keď takéto návrhy prichádzajú, tak je tým pobúrený. Ak chcete, aby som ho zacitoval, no tak si od neho ten citát vypýtam, a keď nabudúce, niekedy o pol roka alebo o rok budete znova predkladať takýto návrh zákona, tak vám ho môžem prečítať, aby sme tu mali, že citát proti citátu, lebo naozaj sú ľudia, nepochybujem, že sú ľudia, ktorým by to vyhovovalo, keby sa to zakázalo, ale sú ľudia, ktorým to nebude vyhovovať a budú s tým, budú s tým nespokojní, ale to samo osebe asi nie je kľúčový argument. Ale teda viac ma zaujala vaša téza, že zamestnanosť neklesne, lebo obchodom neklesne zisk, lebo sa to, čo by sa predalo v nedeľu, sa predá v pondelok alebo v sobotu. No to je veľmi dobre možné, že obchodom neklesne zisk, lebo ľudia, keď niečo potrebujú, tak si, si to kúpia v iný deň, aj keď nejaký pokles tam, tam môže byť, lebo niektoré veci si nekúpia, ale dobre. V zásade tie veci, ktoré potrebujú, si kúpia, potrebujú, si kúpia v iné dni, ale to predsa neznamená, že keď obchodom neklesne zisk, predajú rovnako, že neprepustia nejakých zamestnancov, keď ich budú potrebovať menej, lebo oni ich v nedeľu potrebovať nebudú. Teraz ich potrebujú sedem dní, tie obchody, ktoré majú otvorené sedem dní, a potom ich budú potrebovať iba šesť dní. No tak, samozrejme, ak je to obchodík s dvomi alebo tromi zamestnancami, tak ich nebude prepúšťať, ale v tých väčších obchodoch to naozaj môže stáť prá... (Prerušenie vystúpenia časomerom.)
P. Hrušovský, podpredseda NR SR: (2002-02-21):
Konštatujem, že návrh sme neschválili. Ďalšie návrhy pána poslanca Ištvána, pán spoločný spravodajca. Š. Šlachta, poslanec: Ďalšie návrhy sú pána poslanca Ištvána.
Jasaň, Viliam, poslanec NR SR (2013-02-13):
Ďakujem. Ja len jednu krátku poznámku. Ja som rád, že ste sa priklonili k tým názorom, ktorí hovoria, že tento návrh zákona naozaj bude mať minimálny vplyv, minimálny vplyv na nezamestnanosť. Pretože ak by sa stalo, že tento zákon by bol schválený, tak ja som len veľmi zvedavý, že koľko tých ľudí, ktorých to oslovíte, tých dôchodcov, pôjdu do dôchodku. No všetci tam ostanú. Všetci. Česť výnimkám. Prečo by menil menej za viac? Takže nerozprávajte, že to bude mať zázračný vplyv na zníženie nezamestnanosti. No nebude mať. Neklamme sa.
Jurinová, Erika, podpredsedníčka NR SR (2015-12-02):
Dávam slovo spravodajcovi, ktorého určil navrhnutý gestorský výbor pre sociálne veci, pánovi poslancovi Pétrovi Vörösovi.
Bugár, Béla, podpredseda NR SR (2011-03-25):
Dávam slovo spravodajcovi, predsedovi, o, pardon, z gestorského výboru pre financie a rozpočet pánovi poslancovi Ondrejovi Matejovi. Nech sa páči.
Luščíková, Darina, poslankyňa NR SR (2024-10-02):
Myslím si, že, pán minister, tu zvádzate úplne zbytočné boje, pretože vy by ste mali bojovať za ekonomický rast, za všeobecný blahobyt, mali by ste strážiť výdavky štátu, aby ste tento cieľ a túžbu každého ministra financií v normálnom štáte dosiahli. Ak by ste toľko času, ako venujete výhovorkám, venovali tomu, čo som spomínala, určite by sme sa mali na Slovensku lepšie. Moje obavy z takýchto počtov, takého zjednodušovania reality naozaj vedú k tomu, že sa bojím ďalších dopadov, ktoré ste nedomysleli. Dopadov na životy ľudí, na osud firiem, ktoré dávajú ľuďom prácu a mzdu, dopadov vládnutia vašej vlády na osud tejto krajiny. Ja sa v podstate teším na vašu, na vašu reakciu, pán minister. Ja žijem, živím v sebe takú nádej, že možno bude vaša odpoveď konštruktívna, že možno pripustíte, že pre zložitosť situácie, v akej sa Slovensko nachádza, a krátkosť času musíte niektoré opatrenia urobiť inak a pozrieť sa na ne z inej perspektívy. Z perspektívy budúcnosti našej spoločnej krajiny. Ďakujem pekne. (Potlesk.)
Jurík, Beáta, poslankyňa NR SR (2024-01-24):
Ďakujem za slovo. Pani poslankyňa Bittó Cigániková opäť pripomenula, o čo skutočne ide v tomto balíku, a síce že sa jedná o balík pre našich ľudí, a nie pre ľudí, práve naopak, ten balík ide skôr proti ľuďom, a že všetky tie odôvodnenia v návrhu skráteného legislatívneho konania sú len výhovorky a v niektorých prípadoch dokonca cynické. A pani poslankyňa spomenula aj to, že tento balík je balíkom pre páchateľov trestných činov, a nie pre obete. A my tu máme v klube také obľúbené slovo, že akože. A promafiánsky balík je pre akože obete a aj v celom tom odôvodnení sa hovorí o ľudských právach, ale o ľudských právach páchateľov trestných činov, čo je teda mimoriadne cynické, a na tie skutočné obete sa akosi zabúda. A ja sa konkrétne venujem hlavne téme rodovo podmieneného násilia, a preto za opäť cynické považujem, že jednou z výhovoriek, ktorú často používa koalícia v médiách, je, že tento balík si našiel, tento balík... tento návrh zákona si našiel pán minister Susko na stole po pánovi ministrovi Karasovi. V skutočnosti vieme, že aj pán minister Karas ho svojím spôsobom našiel na stole po pani ministerke Kolíkovej, o tom sme sa už bavili aj včera, no ale vtedy z medzirezortného konania, ktoré iniciovala pani ministerka Kolíková, pretože tak sa to má robiť, vzišla aj redefinícia, na ktorej sa zhodli ministerstvo spravodlivosti, ministerstvo vnútra a dokonca aj ministerstvo práce, sociálnych vecí a rodiny. No a predsa túto redefiníciu pán minister Susko nechal na stole. A ja sa podobne ako pani poslankyňa Marcinková teším z prítomnosti ministra vnútra, pretože aj minulý týždeň som bola v relácii s pani štátnou tajomníčkou Kurilovskou, ktorá mi povedala, že boj proti rodovo podmienenému násiliu je skutočne prioritou tejto vlády a špeciálne aj vášho ministerstva, a tak by ma zaujímalo, že prečo to nevidno aj v tej novele Trestného zákona, prečo je táto novela len pre vašich ľudí. (Potlesk.)
Borec, Tomáš, minister spravodlivosti SR (2013-05-21):
Ďakujem pekne. Takže pokračujeme v maratóne. Dúfam, že vás neunavím veľmi, ale predkladám vám vládny návrh zákona o odovzdávaní, uznávaní a výkone rozhodnutí o opatreniach dohľadu ako náhrade väzby v Európskej únii. Účelom tohto návrhu zákona je transpozícia rámcového rozhodnutia Rady z 23. októbra 2009 o uplatňovaní zásady vzájomného uznávania na rozhodnutiach a opatreniach dohľadu ako alternatíve väzby medzi členskými štátmi Európskej únie. Návrh zákona upravuje postup orgánov Slovenskej republiky pri odovzdávaní výkonu, rozhodnutiach a opatreniach dohľadu medzi členskými štátmi Európskej únie. Návrh zákona na jednej strane definuje podmienky odovzdania výkonu dohľadu nad dotknutou osobou počas trestného stíhania do iného členského štátu vrátane právomocí tuzemského súdu prijímať vo veci následné rozhodnutia a na druhej strane stanovuje postup slovenských súdov pri uznaní a výkone dohľadu v Slovenskej republike spolu s možnými dôvodmi odmietnutia takéhoto postupu. Návrh zákona tiež obsahuje ustanovenia o informačnej povinnosti zúčastnených justičných orgánov, vymedzuje prípady vzájomnej konzultácie a výmeny informácií a definuje pre justičné orgány jazykový režim, spôsob styku a zasielania relevantných písomností vrátane štandardných formulárov využívaných pri postupe podľa tohto zákona. Vzťah návrhu zákona k ustanoveniam trestného poriadku týkajúcich sa nahradenia väzby je upravený v poslednej novele tohto právneho predpisu, ktorá bola súbežne s týmto návrhom predložená do legislatívneho procesu. Tento návrh zákona je v súlade s ústavou, ústavnými zákonmi, medzinárodnými zmluvami, ktorými je Slovenská republika viazaná, zákonmi, ako aj právom Európskej únie. Návrh zákona predpokladá negatívny vplyv na rozpočet verejnej správy z dôvodu nutnosti zabezpečiť preklady určených písomností do úradného jazyka vykonávacieho štátu, ktorých úhrada však bude realizovaná v rámci schváleného limitu výdavkov dotknutej kapitoly pre príslušný rok. Návrh zákona nebude mať žiadne sociálne vplyvy a rovnako ani vplyv na životné prostredie, podnikateľské prostredie či informatizáciu spoločnosti. Tento návrh zákona bol predmetom riadneho pripomienkového konania a vláda Slovenskej republiky ho prerokovala a schválila na svojom rokovaní dňa 20. februára tohto roku. Čo sa týka stanoviska k spoločnej správe, Ústavnoprávny výbor Národnej rady Slovenskej republiky schválil spoločnú správu k predmetnému návrhu dňa 14. mája tohto roku. Stotožňujem sa so všetkými závermi vyplývajúcimi zo spoločnej správy výborov Národnej rady a mám za to, že ich zapracovanie prispeje k skvalitneniu predkladanej právnej úpravy. Zároveň sa stotožňujem so spoločným hlasovaním o bodoch 1 až 3 a odporúčam ich, s návrhom schváliť. Po schválení príslušných pozmeňovacích návrhov uvedeným spôsobom odporúčam Národnej rade Slovenskej republiky schváliť vládny návrh zákona o odovzdávaní, uznávaní a výkone rozhodnutí o opatreniach dohľadu ako náhrade väzby v Európskej únii. Ďakujem pekne za pozornosť.
Bugár, Béla, podpredseda NR SR (2011-09-09):
Ďalej v rozprave vystúpi pán poslanec Zajac, nie je tu, stráca poradie. Pani poslankyňa Tomanová, nech sa páči, máte slovo.
Laššáková, Jana, podpredsedníčka NR SR (2013-12-18):
Chcete reagovať? Poprosím vás, prihláste sa, mali by ste stlačiť trojku. Dobre, aby vás vedeli zapnúť. Máte tam asi kartu pána poslanca Kaníka, no. Takže nech sa páči.
Bugár, Béla, podpredseda NR SR (2017-03-28):
Pán poslanec Erik Tomáš.
P. Hrušovský, predseda NR SR: (2005-09-22):
(Hlasovanie.) 131 prítomných, 58 za, 8 proti, 58 sa zdržalo, 7 nehlasovalo. Návrh sme neschválili. Prosím, predložte ďalší. (Ruch v sále.) Páni poslanci, prosím o pokoj! J. Jaduš, poslanec: Správa o čerpaní eurofondov v priereze jednotlivých programov a výhľad do konca roka 2005 so zreteľom na efektívnosť a teritoriálne využitie.
J. Halecký, poslanec: (2007-05-15):
Chcem ešte pripomenúť, že aj pri vyhlasovaní štrajku, to, čo bolo spomínané, predpokladám,  je jasné, že verejné hlasovanie o štrajku je dôležitejšie a správnejšie, pretože pokiaľ sa má rozhodnúť o tak závažnej veci, že sa obmedzí výroba alebo zastaví výroba, tam predpokladám, že každý musí svoj názor, svoje hlasovania, svoj skutok obhájiť, pričom v tajnom hlasovaní, vieme, často pracujú emócie aj individuálne, nielen vo všeobecnom záujme. Ďakujem.
Laurenčík, Milan, podpredseda NR SR (2021-01-12):
Na vaše vystúpenie evidujem päť faktických poznámok. Nech sa páči, pán poslanec Dominik Drdul.
P. Hrušovský, predseda NR SR: (2004-09-23):
(Hlasovanie.) 145 prítomných, 62 proti, 83 sa zdržalo. Neschválili sme návrh. V. Horák, poslanec: Teraz hlasujeme o bode č. 13 zo spoločnej správy.
Hreha, Štefan, poslanec NR SR (2015-09-22):
Pán predseda, keďže sme odhlasovali body zo spoločnej správy, dajte, prosím hlasovať o tom, že prerokovaný vládny návrh zákona prerokujeme v treťom čítaní ihneď.
Zemanová, Anna, poslankyňa NR SR (2018-05-24):
Pán predseda Danko, ako je pre mňa neuveriteľné, akým spôsobom pohŕdavo sa vyjadrujete k tým ľuďom, k tým drobným podnikateľom, farmárom, ktorých sú plné ulice, a hovoríte tuná, že tie kauzy, na ktoré oni poukazujú, že sú individuálnymi zlyhaniami. A teraz, či sú individuálnymi zlyhaniami tých ľudí, že oni pochybili, alebo individuálnymi zlyhaniami, myslíte na PPA-čke alebo na Slovenskom pozemkovom fonde? Nie. Viete čo, tu ide o systémové a vyslovene zosnované konanie a do ktorého, o ktorom, keď pani ministerka nevedela, tak tam nemá čo robiť, alebo keď o nich vedela, tak dupľovane má odísť preč. Pretože bez toho, aby o tomto ministerstvo a hlava agrorezortu nemala ani potuchy, nie je možné. A povedal to váš generálny prokurátor.
T. Cabaj, podpredseda NR SR: (2009-06-24):
Dámy a páni, vyhlasujem päťminútovú prestávku. O 15.45 hodine budeme hlasovať. (Prestávka.) (Po prestávke.)
Ľ. Rošková, poslankyňa: (2009-12-02):
Predseda Národnej rady Slovenskej republiky rozhodnutím č. 1327 zo 6. novembra 2009 navrhol prideliť návrh zákona na jeho prerokovanie výborom a navrhol gestorský výbor vrátane lehôt na jeho prerokovanie. Súčasne predseda Národnej rady Slovenskej republiky konštatoval, že návrh zákona spĺňa všetky ustanovené náležitosti podľa rokovacieho poriadku Národnej rady Slovenskej republiky a podľa legislatívnych pravidiel na jeho prerokovanie v Národnej rade Slovenskej republiky. Návrhom zákona sa upresňujú definície jednotlivých pojmov, precizujú sa rozhodovacie procesy pri správe bytového domu, zvýrazňuje sa úloha správcu bytového domu a premietajú sa ďalšie poznatky získané pri praktickej aplikácii zákona. Navrhovaná právna úprava je v súlade s Ústavou Slovenskej republiky, s medzinárodnými zmluvami a s inými medzinárodnými dokumentmi, ktorými je Slovenská republika viazaná. S ohľadom na oprávnenia, ktoré pre mňa ako spravodajcu výboru vyplývajú, odporúčam, aby sa Národná rada vo všeobecnej rozprave o podstate návrhu zákona uzniesla na tom, že podľa § 73 ods. 3 písm. c) rokovacieho poriadku Národnej rady prerokuje predmetný návrh zákona v druhom čítaní. V súlade s § 74 ods. 1 zákona Národnej rady o rokovacom poriadku Národnej rady Slovenskej republiky a citovaným návrhom predsedu Národnej rady odporúčam Národnej rade prideliť návrh zákona v druhom čítaní na prerokovanie Ústavnoprávnemu výboru Národnej rady a Výboru Národnej rady Slovenskej republiky pre sociálne veci a bývanie. Za gestorský výbor navrhujem Výbor Národnej rady pre sociálne veci a bývanie, pričom odporúčam, aby ho prerokovali výbory, ktorým bol návrh zákona pridelený, v termíne do 27. januára 2010 a gestorský výbor v termíne do 29. januára 2010. Pán predsedajúci, ďakujem, skončila som svoju spravodajskú informáciu a prosím, otvorte rozpravu.